**Kommentarer til vedtektnorm for lokalforening/lokallag i Norges Jeger- og Fiskerforbund**

Innledning

Vedtektnormen ble vedtatt av Norges Jeger- og Fiskerforbunds landsmøte 14. november 2021. Normen er bindende for alle lokale lag og foreninger som er tilsluttet NJFF. Hovedmålet med en slik bindende norm er å gjøre organisasjonen mer enhetlig enn det som har vært tilfelle tidligere. Det sier seg selv at en så stor og aktiv organisasjon som NJFF er, må ha en god del internt, felles regelverk som alle ledd må forholde seg til. Uten det vil det være bortimot umulig å ha aktiviteter og annen enhetlig virksomhet i organisasjonen og det vil være svært krevende og kunne drive effektivt.

Fram til landsmøtet i november 2021 hadde organisasjonen såkalte mønstervedtekter for lokale lag og foreninger og for fylkeslagene (nå regionlagene). Det var i prinsippet frivillig for det enkelte organisasjonsledd om det ønsket å vedta vedtekter i tråd med mønstervedtektene eller ikke. Det er en kjensgjerning at en del av lag og foreninger har gamle vedtekter som ikke er oppdaterte til den «virkelige verden» i 2022. I følge NJFFs vedtektarkiv er de eldste foreningsvedtektene neste hundre år gamle.

Innholdet i vedtektnormen er bindende på den måten at det enkelte lag og den enkelte forening er forpliktet til å bruke normen med sitt innhold for å være tilsluttet NJFF. (De obligatoriske delene står med rød skrift videre i denne kommentarutgaven) Det er ikke noe nytt blant de frivillige organisasjonene i landet at det er bindende interne regler (lover, forskrifter, vedtekter m.m.). De fleste sammenlignbare organisasjoner har et enda mer forpliktende internt regelverk (lover, vedtekter m.m.) enn det NJFF har. I noen organisasjoner er det organisasjonens høyeste myndighet (landsmøte, årsmøte, kongress osv.) som bestemmer regelverket fullt og helt for alle organisasjonsnivåer. Det vil si at det organet har det fulle vedtaksansvaret og ikke har overlatt noen slik myndighet til lavere organisasjonsnivåer. Altså blir vedtekter m.m. vedtatt samlet uten at andre organer i organisasjonen kan forandre på dem.

Landsmøtet i 2021 besluttet at vedtak om justerte vedtekter i tråd med den nye normen, skal være gjort senest i 2023. Det vil si at alle lag og foreninger må behandle og gjøre vedtak i saken på sine årsmøter i enten 2022 eller 2023. De lag og foreninger som føler at dette er en litt krevende jobb, bør benytte tiden fram til årsmøtet vinteren 2023 for å planlegge saken godt. De lag og foreninger hvor dette er en enkel sak å gjennomføre, noe som gjelder for mange, kan med fordel gjennomføre vedtektsendringene allerede på årsmøtet i 2022.

Lokale tilpasninger

NJFFs vedtektnorm er forpliktende og må følges av alle foreninger og lag, men det er gjort åpning for at det kan gjøres lokale tilpasninger på noen paragrafer. Der det kan gjøres lokale tilpasninger, er dette angitt i normteksten. Det gjelder følgende steder:

§ 2 Formålet, § 6 Årsmøte, § 8 Styret og § 9 Styrets plikter.

Hvordan tilpasningene kan gjøres og beskrives går fram av kommentarene under nevnte paragrafer senere i disse kommentarene.

De deler av normteksten som kan endres på lokalt er skrevet med blå skrift i dette notatet (gjelder §8). De øvrige stedene det kan gjøres tilpasninger vil det si å gjøre tillegg til normteksten.

Her gis noen korte innledninger til disse bestemmelsene om tilpasninger:

**§ 2 Formål**

Den enkelte forening bør tenke gjennom og eventuelt gjøre et tillegg i formålsbeskrivelsen i normen. Det bør tilstrebes å tilføye en beskrivelse som gjør det forståelig hva foreningen er til for. Hvorfor laget/foreningen ble stiftet. Hva man å oppnå. Osv.

**§ 6 Årsmøte**

Den enkelte forening kan i sine vedtekter utvide listen over hvilke saker som skal behandles på årsmøtet.

**§ 8 Styret**

De fleste foreninger har behov for et større styre enn det minimumet på tre personer som ligger i normen. Foreningene må tenke gjennom hvor mange personer styret skal bestå av, ut fra hvilke ansvarsområder og oppgaver som foreningen mener skal fordeles i styret. Det vanlige i jeger- og fiskerforeningene er mellom 5 og 10 styremedlemmer.

**§ 9 Styrets plikter**

I normen er styrets plikter listet opp i 7 punkter. Foreningene bør vurdere om det skal listes opp flere temaer ut fra sin spesielle situasjon.

Bistand i vedtektarbeidet

Hvis laget/foreningen ønsker bistand eller har spørsmål i vedtektsaken, så ta kontakt med regionlaget ved regionsekretæren eller organisasjonsinstruktøren, eller NJFF sentralt. Det er muligheter for å få forhåndsgodkjenning på forslaget som styret i laget/foreningen har utarbeidet og mener å foreslå for sitt årsmøte. Det vil kunne lette gjennomføringen og i noen tilfeller forhindre at en årsmøtevedtatt vedtekt ikke kan godkjennes av NJFF i etterkant.

Behandlingen på foreningens/lagets årsmøte må skje i henhold til reglene i de gjeldende vedtektene. For de aller flestes vedkommende, vil dette si at et forslag må vedtas med minst 2/3 flertall (såkalt kvalifisert flertall, hvor minst 2/3 av de tilstedeværende stemmer for forslaget). Dette er det som er gjeldende vedtektbestemmelse hos de fleste, og også regelen i tidligere mønstervedtekter i organisasjonen.

På NJFFs hjemmeside vil en finne den til enhver tid gjeldende vedtektnormen som landsmøtet har vedtatt. Den forefinnes både på bokmål og nynorsk.

Viktig!

**Alle foreninger må behandle vedtektsaken på sine årsmøter i 2022 eller 2023. Hver enkelt forening må ha vedtektene som dagsordensak på ett av disse møtene. Innholdet i landsmøtets vedtatte norm må være med. I tillegg må hver forening vurdere og eventuelt gjøre endringer/tillegg i paragrafene 2, 6, 8 og 9.**

Kommentar til overskrift og innledning i foreningens/lagets vedtekter

Overskriften kan gjerne være (et eksempel):

**Vedtekter for Veidelandet Jeger- og Fiskerforening**

Som innledning bør det stå stiftelsesdato eller stiftelsesår. Hvis det er kjent i foreningen, kan det også tas med når vedtektene er endret. En kan også ta med en henvisning til NJFFs vedtektnorm som ble vedtatt på landsmøtet i 2021.

Det kan også nevnes at foreningen er tilsluttet Norges Jeger- og Fiskerforbund

Et eksempel:

**Foreningen ble stiftet 22.04.1928**

**Vedtektene er endret 02.03.1952, 25.02.1975 og 24.02.2022**

**Gjeldende vedtekter er i henhold til vedtektnormen for lokale lag og foreninger som ble vedtatt på Norges Jeger- og Fiskerforbunds landsmøte 14.11.2021.**

**Foreningen er tilsluttet Norges Jeger- og Fiskerforbund.**

Kommentarer til de enkelte paragrafer i vedtektnormen

## **§ 1 Navn**

Foreningens/lagets navn er ……………………………………………, heretter forkortet ……………………….

I § 1 skal kun lokalforeningens navn skrives inn. Først fullt utskrevet, så hvordan navnet skrives i forkortet versjon. Vær nøye med rettskrivingen av navnet. Historien har vist at enkelte foreninger har hatt en litt unøyaktig navnebeskrivelse i forhold tl hva som er vanlig språk/rettskriving.

Et eksempel på en slik unøyaktighet er: XXXXXX Jeger- og Fiskeforening.

En mest mulig korrekt beskrivelse ville vært: XXXXXX Jeger- og Fiskerforening.

Den vanligste måten å forkorte navnet på, er å benytte de første bokstavene i ordene og stavelsene.

Et eksempel: Veidelia Jakt- og Fiskelag. Forkortet til VJFL.

## **§ 2 Formål**

Foreningen/lagets formål er de samme som for NJFF. Arbeidet i foreningen/laget skal bygge på NJFFs gjeldende strategidokument.

Foreningen kan selv utvide formålsbeskrivelsen for å konkretisere formålet.

I § 2 i vedtektnormen slås det fast at alle foreninger som er med i Forbundet må ha det samme grunnleggende formålet, slik det til enhver tid er besluttet av organisasjonens landsmøte.

Så er det en kjensgjerning at lokalforeningene er svært forskjellige med hensyn til hvilke virksomheter de har. Hovedtyngden av foreningene har utgangspunkt i lokal jakt og lokalt fiske, med en rekke virksomhetsområder tilknyttet dette. Det kan være at foreningen leier jakt og fiske av rettighetshavere og selger jakt- og fiskekort.

Så er det en del foreninger som har «smalere» virksomhetsområde. Det kan være skyteklubber,som kun har trenings- og konkurranseskyting som sin virksomhet. Det kan være fiskeforeninger som kun har konkurransefiske som sine aktiviteter.

Alle lokalforeninger bør vurdere å utvide § 2 i normen, slik at den endelige formålsparagrafen blir mer konkret og bedre beskriver den lokale situasjonen. Her følger et par eksempler på tillegg i § 2:

1. VJFL skal bidra til at allmennheten får muligheter til å utøve jakt og fiske i Veidelia gjennom å leie jakt- og fiskerettigheter fra rettighetshaverne og tilby jakt- og fiskekort til utøverne.
2. AJFF skal gjennom drift av egen skytebane tilby jegere og skyttere skytetrening og skytekonkurranser.

**§ 3 Medlemskap**

Enhver person som er interessert i jakt, sportsfiske, annet friluftsliv og naturforvaltning kan

bli medlem. Foreningen/laget er tilsluttet NJFF med alle sine medlemmer.

Medlemmene deles inn i de til enhver tid gjeldende medlemskategorier i forbundet.

Et medlem har ingen rettigheter i organisasjonen utover den perioden som kontingenten

er betalt for. Medlemskap fornyes gjennom betaling av kontingenten for det kommende

året.

For å ha stemmerett må medlemmet ha fylt 14 år.

Styret i foreningen/laget kan vedta eksklusjon, suspensjon eller tap av verv og rettigheter i henhold til NJFFs sentrale vedtekter.

I normens § 3 ligger det et prinsipp som har vært mye diskutert i organisasjonen gjennom mange, åpne og lukkete lokalforeninger. NJFFs landsmøte som har vedtatt normen, var tydelig på at alle medlemsforeninger skal være åpne og ikke lukkete. Det vil si at alle personer som ønsker det, skal kunne bli medlemmer. Det vil selvsagt være noen unntak, blant annet for de som er suspendert eller ekskludert.

Et annet prinsipp, som er helt nytt i organisasjonen, er innføringen av en aldersgrense på 14 år for å ha stemmerett i de formelle fora i foreningene, for eksempel på årsmøtet. Tidligere var det ingen slik aldersgrense og en person i barnevogn hadde i prinsippet stemmerett.

**§ 4 Medlemskontingent**

Medlemskontingenten vedtas av NJFFs landsmøte og representantskap. Betalt kontingent gjelder for ett år fra betalingsdato. Kontingenten kreves inn av NJFF sentralt, som overfører besluttet andel til foreningen.

Landsmøtet vedtar hver gang (hvert 3.år) en øvre ramme (maksimumsbeløp) for kontingentprisen på den enkelte medlemskategorien. Det vil også si maksimumsbeløpene for lav, middels og høy sats for hovedmedlemmer.

De konkrete kontingentsatsene for hvert år, innenfor landsmøtets rammevedtak, blir vedtatt av NJFFs representantskap (regionlagslederne), som har møter to ganger i året. Historien viser at de årlige kontingentsatsene vanligvis er noe lavere enn landsmøtets vedtatte maksimumsbeløp..

Et nytt prinsipp som landsmøtet i 2021 innførte, er at medlemsåret skal gjelde ett år fram i tid fra tidspunktet for kontingentbetalingen. Tidligere var det kalenderåret som var medlemsåret. Hovedgrunnen til at løpende medlemsår ble innført var problemstillinger vedrørende innmeldinger og medlemsverving i siste halvdel av et kalenderår. Tidligere var det reduserte kontingentbeløp ved innmelding etter 1. juli og enda sterkere reduksjon etter 1. oktober. Dett var noe som sterkt kompliserte medlemsadministrasjonen. Med et kontingentbeløp som gjelder for medlemskap ett år fram i tid, blir denne administrasjonen mye enklere enn å ha ulike beløp innenfor samme medlemskategori.

**§ 5 Styrende organer**

a) Ordinært årsmøte

b) Ekstraordinært årsmøte

c) Styret

Dette er en svært enkel paragraf. Disse tre organene er standard i organisasjonslivet, og er selvsagt ufravikelig innenfor NJFF. Alle demokratiske organisasjonsledd må ha disse tre organene. Årsmøtet er organisasjonsleddets høyeste myndighet, som ingen andre enheter internt kan overprøve beslutningene til. Myndighet har også ekstraordinært årsmøte, men det har en mye mer begrenset dagsorden i sine møter. Ekstraordinært årsmøte skal på ingen måte erstatte det ordinære årsmøtet med dets innhold. Ekstraordinært årsmøte holdes bare når det er spesielle saker som trenger rask behandling og som ikke kan vente til det neste ordinære årsmøtet.

En lokalforening kan ha flere interne organer enn disse tre, for eksempel ulike utvalg, uten at disse er såkalt ledende organer. Dette blir underliggende organer som er underlagt styrets myndighet og som må forholde seg til de vedtak som styret og årsmøtene gjør.

## **§ 6 Årsmøte**

Ordinært årsmøte skal holdes hvert år innen 31. mars. Årsmøtet skal innkalles av styret minst fire uker før avholdelse. Forslag til saksliste for møtet skal følge innkallingen. Saker til årsmøtet skal være skriftlige og styret i hende senest to uker før årsmøtet. Endelig sakliste behandles av styret og gjøres kjent for medlemmene senest én uke før møtet. Det skal føres protokoll fra årsmøtet.

På årsmøtet skal følgende behandles:

1. Konstituering av møtet

- Godkjenning av innkallingen

- Godkjenning av dagsorden

- Godkjenning av forretningsorden

- Valg av ordstyrer

- Valg av sekretær

- Valg av tellekorps

- Valg av to medlemmer til å underskrive protokollen

2. Årsmelding fra siste kalenderår

3. Revidert regnskap fra siste kalenderår

4. Innkomne saker med styrets forslag til vedtak

5. Retningslinjer for foreningsdriften

6. Andre saker som styret har ført opp på dagsorden

7. Styrets forslag til årsplan og budsjett

8. Styrets forslag til kontingentnivå (lav, middels, høy sats) for hovedmedlemskap.

9. Valg av styre i henhold til § 8

10. Foreningens utvalgsstruktur og valg av medlemmer til utvalg etter behov

11. Valg av valgkomite på tre medlemmer

12. Valg av revisor(er)

13. Eventuell utnevning av æresmedlemmer

14. Eventuelt forslag om vedtektsendringer med utgangspunkt i NJFFs vedtektsnorm

Årsmøtet skal ha tilsyn med at tidligere avgjørelser er utført i samsvar med forutsetningene.

Saker avgjøres med alminnelig flertall. Ved stemmelikhet anses forslaget forkastet, unntatt ved personvalg hvor det foretas loddtrekning. Personvalg bør foregå skriftlig dersom det foreligger flere forslag og noen krever skriftlig avstemning. Ellers har ingen tilstedeværende mer enn én stemme. Det er ikke rom for fullmakter.

Inntil to representanter fra sentralleddet og/eller regionorganisasjonen har rett til å være til stede med talerett.

Foreningen kan selv utvide temalisten ved behov, eller endre rekkefølgen på noen av punktene.

Årsmøtet er lokalforeningens høyeste myndighet. Det vil si at det ikke er noe annet organ i foreningen som kan overprøve de vedtak som årsmøtet gjør. Ekstraordinært årsmøte har samme myndighet for de saker som det behandler.

Noen av de viktigste oppgavene som ordinært årsmøte har, er «å gjøre opp» fjorårets virksomhet. Da mest ved å vedta siste kalenderårs regnskap, som styret har forslag til, og å vedta det siste kalenderårets virksomhetsberetning (årsberetning). Å avholde årsmøte er en plikt i en demokratisk organisasjon som en lokalforening er en del av. Det er gjennom årsmøtet at medlemmene har mulighet for å delta direkte i de viktigste avgjørelsene som tas i foreningen.

Årsmøtet skal gjennomføres i perioden januar – mars. De fleste årsmøter holdes i februar eller mars. Januar blir ofte litt tidlig, siden styret må ha tid på seg til å ferdigstille sine forslag til bl.a. regnskap og virksomhetsberetning for fjoråret. Å holde årsmøtet før utgangen av mars er viktig for at vedtakene har betydning for rapporteringer og en del intern virksomhet i organisasjonen. Dersom det er temaer i foreningen som den ønsker å bringe inn som forslag til årsmøtet i regionlaget (som også skal være avholdt før utgangen av mars) og som trenger årsmøtebehandling i foreningen, bør foreningsårsmøtet holdes i ferbuar. Da vil det være vanligvis vøre tid nok til å få sendt inn saken i tide til regionsårsmøtet. Foreningen bør hver vinter sjekke ut når regionslagets årsmøte skal holdes, og forholde seg ti det og dets frister med hensyn til innsending av saker.

Temalisten i § 6 med 14 punkter for årsmøtet, er ufravikelig. Mange ganger er det enkelte av temaene som ikke har noe innhold. Da refereres det på årsmøtet, og en går bare videre til neste punkt. F.eks. kan det gjelde pkt. 4 Innkomne saker, dersom det ikke er sendt inn noen saker fra medlemmene. Det kan også gjelde andre punkter, f.eks. punktene 13 og 14 dersom det ikke er forslag til utnevnelse av æresmedlem(mer) og/eller har forslag til vedtektsendringer. Poenget med temalisten med 14 punktene er at hvis det er saker som faller inn under disse, så skal dette settes opp på dagsorden til årsmøtet og behandles der.

Dersom det til et årsmøte ikke er saker under et av punktene, er det ikke nødvendig å sette opp det punktet med det årets dagsorden til årsmøtet. Men det må likevel stå i vedtektene. Det er viktig å huske forskjellen på temalisten i vedtektene og hva som er aktuelt til det enkelte årsmøte. Følgende punkter fra temalisten i vedtektene skal alltid være en del av dagsorden til foreningens årsmøte: 1, 2, 3, 7, 8 og 9. Punkt 11 og 12 skal også være med så sant noen av de personene er på valg det året. Dersom det ikke er tilfelle, kan ett eller begge disse punktene droppes enkelte år.

Foreningen kan, og skal, utvide temalisten i vedtektene hvis den mener å ha behov for det. Da er det bare i føye til pkt. 15, pkt. 16 osv.

Dersom styret har saker, ut over de som fremgår av temalisten i vedtektene for øvrig, og som bør eller må årsmøtebehandles, så skal disse gå fram av dagsorden. Det samme gjelder innsendte saker fra medlemmene. Da er det viktig at slike saker synliggjøres i dagsorden med en tittel som sier noe om hva innholdet dreier seg om. Det er ikke godt nok at de bare kommer under «Andre saker fra styret» eller «innkomne saker». Medlemmene som ser møteinnkallingen med dagsorden, skal kunne forstå hva slags temaer som skal behandles på årsmøtet ut over de obligatoriske som kommer hver gang. Da holder det ikke å bruke «sekkebenevnelser» som egentlig bare sier at det kommer noe mer, men ikke hva dette dreier seg om, slik punktene 4 og 6 er formulert i vedtektene.

Innkomne saker kan for eksempel gis saksnummer 4.1, 4.2 osv. i dagsorden, eller 4A, 4B osv., og så gis en tittel som er konkret og forståelig.

Tilsvarende kan andre saker fra styret benevnes 6.1, 6.2 osv., eller 6A, 6B osv.

Saker som er innsendt fra medlemmer, og som er sendt innen før fristen på to uker før møtet, er styret forpliktet til å sette opp på sitt forslag til dagsorden på årsmøtet, og det selv om styret er uenig i forslaget. I så fall vil det fremgå av styrets forslag til årsmøtevedtak for forslaget.

Pkt. 11 omhandler valg av valgkomite på 3 medlemmer. Normen gir ingen ytterligere føringer for hvordan dette skal gjøres. Det er vanlig i mange lag/foreninger at det er rullering av medlemmene i valgkomiteen. Det vil si at f.eks. den som har sittet lengst (oftest den som er leder) trer ut og at det velges inn en ny person. Dermed ivaretas både fornyelse og kontinuitet. Når valgkomiteleder trer ut, har mange lag/foreninger en ordning hvor den som sitter igjen og har lengst fartstid i komiteen, rykker opp som leder. Lagene/foreningene kan også praktisere valg av varamedlemmer til valgkomiteen, selv om det ikke er pålagt i normen. Uansett så er det opp til laget/foreningen selv hvordan valgkomitevalgene skal gjøres (utover valg av 3 medlemmer), men det er fornuftig å ha god gjennomtenking av dette. Valgkomiteen og dens virksomhet er meget viktig i alle foreninger.

På årsmøtet skal det ikke behandles andre saker enn de som er ført opp på dagsorden. Dette for at det ikke skal være noen muligheter for enkeltpersoner eller grupper av personer i foreningen å kuppe saker. De saker som skal behandles og gjøres vedtak på i årsmøtet, skal være kjent for medlemmene på forhånd.

**§ 7 Ekstraordinært årsmøte**

Ekstraordinært årsmøte kan innkalles av styret, eller når et tidligere årsmøte har besluttet

det, eller når det blir krevd skriftlig av 1/3 av medlemmene. Melding av saker og innkalling

må skje innen de samme tidsrammer som for ordinært årsmøte.

Det skal føres protokoll fra ekstraordinært årsmøte.

Det skal ikke tas avgjørelser i andre saker enn de som er oppført i innkallingen.

Inntil to representanter fra sentralleddet og/eller regionorganisasjonen har rett til å være

til stede med talerett.

Ekstraordinært årsmøte benyttes kun i helt spesielle situasjoner, og når vedtak ikke bør eller kan vente til neste ordinære årsmøte. Det kan være store og viktige saker for foreningen som ikke kan vente i kanskje mange måneder på beslutning. Et eksempel er store innkjøp/investeringer som styret ikke har fullmakt til å avgjøre. Det kan også gjelde saker som det siste ordinære årsmøtet ikke klarte å gjøre vedtak i. Et eksempel er valg av leder eller andre personer i styret. Dersom det ikke var mulig å få det gjennomført på årsmøtet fordi det ikke var noen aktuelle kandidater, så kan det årsmøtet vedta å innkalle til ekstraordinært årsmøte litt senere for å få gjennomført valget.

De samme formaliteter (regler) som gjelder for ordinært årsmøte, gjelder også for ekstraordinært årsmøte, bortsett fra tidspunkt for møtet og innholdet (dagsorden).

**§ 8 Styret**

Foreningen/laget ledes av et styre på ulikt antall medlemmer, minimum tre, samt tre varamedlemmer og skal velges av årsmøtet for to år av gangen, men slik at tilnærmet halve styret

er på valg hvert år. .Styret består av årsmøtevalgt leder, nestleder, kasserer og

eventuelt styremedlemmer valgt etter funksjon.

Styremøte blir holdt når leder fastsetter det, eller når det blir krevd av minst tre medlemmer

av styret. Styret er beslutningsdyktig når mer enn halvparten av styrets medlemmer er

til stede. Vedtak blir gjort med alminnelig flertall. Ved stemmelikhet har leder

dobbeltstemme. Styret er kollektivt ansvarlig for driften av foreningen/laget og for de vedtak

som gjøres.

Det skal føres protokoll fra hvert styremøte. Denne skal gjøres kjent for medlemmene.

Foreningene kan legge til flere styremedlemmer med definerte ansvarsområder. Disse skal være valgt av årsmøtet.

I vedtektnormen er det satt et svært lavt antall personer i styret; tre. Det er gjort for at de aller minste foreningene ikke skal behøve å ha flere styremedlemmer enn det de faktisk trenger. De tre personene som skal velges av årsmøtet er da leder, nestleder og kasserer. Disse skal velges særskilt. Det vil si at hver og en av disse skal velges eksplisitt til sine funksjoner. En bestemt person til ledervervet, en annen til nestledervervet og en tredje til kasserervervet.

De aller fleste foreninger har behov for flere styremedlemmer. Det vil ofte være en sekretær. I tillegg kan det være at utvalgsledere skal inn i styret som styremedlemmer, eller personer med spesielle ansvarsfunksjoner, som kvinekontakt, barne- og ungdomsansvarlig mv. Hver forening må selv vurdere hvor stort styre den skal ha, og utvide § 8 i vedtektene (endre blå skrift). Det vil si å utvide denne paragrafen i vedtektnormen.

Med kassererfunksjonen menes at det skal være en spesifikk person i styret som på vegne av styret skal ha ansvaret for foreningens økonomi. Det viktigste i denne funksjonen er å sørge for et godt ført regnskap. Kassereren trenger ikke gjøre dette selv, men han/hun skal ha ansvaret for at dette blir gjort ordentlig. Selve føringen kan f.eks. settes bort til et regnskapsfirma. Selv om kassereren har et spesielt økonomiansvar på vegne av styret, er det viktig å være klar over at hele foreningsstyret samlet står ansvarlig for foreningens økonomi.

Det er viktig å føre en god protokoll fra styremøtene. I denne må det klart fremgå hva styret beslutter i de ulike vedtakene. Protokollen kan kun være en vedtaksprotokoll. Det vil si at da føres kun inn saksnummer, sakens tittel og det vedtak som styret gjør. Protokollen kan også gjøres mer omfattende. Gjerne ved at det før vedtaksbeskrivelsen legges inn en forklarende del (beskrivelse) om hva saken dreier seg om. Det vil gjøre protokollen mer informativ og forståelig for medlemmene når den er publisert. En enkel måte å publisere protokollen på, er å legge den ut på foreningens hjemmeside.

Corona-perioden har tatt organisasjonslivet og møtearenaene inn i en ny og digital tidsalder. Der organisasjonene tidligere var analoge og fysiske, har en gjennom pandemitida lært seg å benytte digitale arenaer som møteplasser. Det er ingenting i veien for at styremøtene f.eks. kan gjennomføres digitalt på Teams eller lignende løsninger.

## **§ 9 Styrets plikter**

1. Verne om foreningens/lagets interesser, forvalte midlene, håndheve vedtektene og foreningens/lagets retningslinjer.

2. Gjennomføre årsplanen og andre årsmøtevedtatte saker. Forberede, behandle og fatte vedtak i saker av interesse for foreningen/laget.

3. Legge frem for årsmøtet melding om virksomheten i foreningen/laget gjennom det siste kalenderåret, revidert regnskap, budsjettforslag og forslag til virksomhetsplan i samsvar med NJFFs strategidokument, for kommende år.

4. Legge fram for årsmøtet eventuelle forslag om utnevning av æresmedlemmer, samt eventuelle forslag om tildeling av NJFFs diplomer eller gullmerke for videre ekspedering til NJFFs Forbundsstyre.

5. Rapportere årsmelding og regnskap til NJFF sentralt innen 1. mai hvert år. Ajourføre tillitsvalgtliste i NJFFs medlemsregister og i Brønnøysundregisteret.

6. Arbeide for forenings- og medlemsfordeler, herunder muligheter for økonomisk støtte.

7. Ivareta foreningens/lagets arkiv.

Foreningen kan selv føye til flere plikter i opplistingen.

Styrets plikter i foreningen er nokså altomfattende. Det vil si at styret har det overordnete ansvaret for foreningen og all dens virksomhet mellom årsmøtene. I vedtektnormen er ansvaret og oppgavene listet opp i 7 nokså generelle punkter. Dette er en liste som må etterkommes. Men hver forening bør gjøre sin egen vurdering av dette relatert til sin egen situasjon, og gjerne utvide listen i sine vedtekter.

Mange foreninger har egne sektorutvalg. Det kan være fiskeutvalg, jaktutvalg, hundeutvalg, kvinneutvalg, ungdomsutvalg osv. Utvalgene er underlagt og rapporterer til styret. Det er styret som samler all input fra utvalgene og det er styret som rapporterer til årsmøtet. Det er styret samlet som mellom årsmøtene står til ansvar for alt som skjer i foreningen.

## **§ 10 Regnskap**

Regnskapet følger kalenderåret og skal revideres av revisor(er) valgt av årsmøtet. Revisjonen gir innstilling om regnskapet til årsmøtet.

Foreningen/laget dekker reiseutgifter og eventuelle andre utgifter som representanter for foreningen/laget blir påført i tjeneste.

Regnskapsåret skal følge kalenderåret. Når alle ledd i en stor organisasjon som NJFF har sammenfallende regnskapsår, er det mye enklere å ha gode rutiner for bl.a. diverse rapporteringer. Hvis regnskapene avsluttes på ulike tidspunkt i de forskjellige foreningene, vil det være mye vanskeligere å ha felles rutiner.

Alle foreninger må ha årsmøtevalgt revisor. Det er viktig at det er god kontroll på foreningens økonomi og hvordan den håndteres mellom årsmøtene. Ikke minst er det viktig at regnskapsførselen er god.

**§ 11 Vedtektsendringer**

Foreningens vedtekter skal være innenfor NJFFs gjeldende vedtektnorm. Ved endringer i vedtektnormen, forplikter foreningen seg til å korrigere dette i sine vedtekter på førstkommende ordinære årsmøte.

Forslag til endringer i de deler av vedtektene som foreningen selv kan tilpasse krever 2/3 flertall på årsmøtet for å bli vedtatt. Vedtektsendringer må godkjennes av NJFF sentralt.

Selv om alle foreningene i NJFF er forpliktet til å følge den vedtektnormen som organisasjonens høyeste myndighet, Landsmøtet, har vedtatt, så kan hver forening gjøre tilpasninger på de paragrafer der dette er angitt. Det er foreningen selv, ved sitt årsmøte, som gjør vedtak om det ferdige vedtektsettet for seg.

Dersom fremtidige landsmøter beslutter endringer i vedtektnormen («stammen» av interne regler), plikter foreningen å følge opp dette gjennom å gjøre vedtak om vedtektendring på sitt førstkommende årsmøte.

Foreningen kan på hvilket som helst årsmøte vedta endringer i de bestemmelsene som de selv har føyd til eller endret i den landsmøtevedtatte normen.

Vedtektbeslutningene som foreningene gjør, skal til slutt endelig godkjennes av NJFF sentralt. Dette gjøres som kvalitetssikting og for at foreningsvedtektene ikke skal bryte med viktige, vedtatte prinsipper i organisasjonen.

Når en forening er i prosess mht. vedtektendringer, og det dukker opp spørsmål det ikke er så enkelt å finne svar på, så vil det være lurt å kontakte NJFF sentralt eller regionlaget før saken behandles i årsmøtet. Da vil en kunne få avklart uklarheter på forhånd og det kan unngås eventuelle feil/tabber som kan føre til at saken må tas opp igjen på et senere årsmøte.

Vedtektendringer krever i NJFF-organisasjonen såkalt kvalifisert flertall, med en majoritet på 2/3. Dette vil si at minst 2/3 av avgitte stemmer i en vedtektavstemming må gå inn for forslaget til endring, dersom forandringen skal være gyldig.

Dersom en forening ikke vil etterkomme landsmøtets pålegg om å innføre og benytte den vedtatte vedtektnormen, blir det en uløselig intern konflikt i organisasjonen. Da må den aktuelle forening melde seg ut av NJFF. Hvis ikke det skjer, må foreningen ekskluderes fra dette fellesskapet.

Når det er sagt, så skal det ikke være mye av innholdet i vedtektnormen som tilsier utfordringer for en forening. Bestemmelsene i normen er så generelle og allmenngyldige at alle foreninger kan klare å benytte seg av disse.

**§ 12 Domsutvalg**

Foreningen er forpliktet av bestemmelsene i gjeldende domsutvalg i NJFFs sentrale vedtekter og normer.

På NJFFs landsmøte i november 2021 ble det besluttet å innføre et eget domsutvalg i organisasjonen. Landsmøtet påla at dette skal være på plass i løpet av 2022. Alle detaljer om utvalget og dets funksjon og ansvar er derfor ikke avklart når disse kommentarene skrives i januar 2022. Avklaringene vil bli gjort i månedene framover.

Domsutvalget blir en intern domstol, og kan sammenlignes med tilsvarende hos idretten.

Det er viktig å være klar over at alle uklarheter og tvister skal forsøkes løst på lavest mulig nivå i organisasjonen. I de tilfeller dette ikke er mulig, kan saken bringes oppover og inn for domsutvalget, som så tar den endelige, interne beslutningen i organisasjonen. Alle deler av organisasjonen er forpliktet til å forholde seg til de avgjørelser som domsutvalget tar.

Det er på ingen måte meningen at alle typer saker skal kunne fremmes for domsutvalget. Det er viktig at saksmengden i utvalget ikke blir for stor.

De saker som domsutvalget er ment å kunne behandle, er suspensjons- og eksklusjonssaker vedrørende enkeltpersoner, hvor beslutningen på lavere nivåer ikke blir akseptert av partene. Det er også konfliktsaker som gjelder fortolkning av internt regelverk som vedtekter.

**§ 13 Utmelding av NJFF**

Utmelding av NJFF krever 2/3 flertall i to påfølgende ordinære årsmøter og gjøres gjeldende fra førstkommende årsskifte etter endelig utmeldingsvedtak. Lovlig fattet utmeldingsvedtak må meddeles NJFF sentralt innen 1. september i året før utmeldingen.

Dersom foreningen/laget trekker seg ut fra NJFF uten gyldig vedtak i henhold til disse

vedtektene, kan NJFFs Forbundsstyre vedta at NJFFs regionlag skal overta foreningens/lagets eiendeler på uttrekningstidspunktet til fremme for forbundets formål i området.

Det kreves kvalifisert flertall med 2/3 av stemmene for utmelding av NJFF i to påfølgende ordinære årsmøter. Reglene er slik for at utmelding ikke skal kunne skje som en impulshandling av et fåtall medlemmer hvis få stiller opp på årsmøte. En slik avgjørelse skal være veloverveid, og det oppnås ved at saken skal tas opp på to ordinære årsmøter. Til gang nummer to vil alle medlemmene være klar over hva som er i ferd med å skje, og da vil et reelt flertall av dem kunne være med og ta en slik avgjørelse hvis det er den totale holdningen i foreningen. Siden medlemmene mister mange fordeler dersom deres forening melder seg ut av NJFF, er det viktig at dette er vel gjennomtenkt.

Dersom en forening trekker seg ut av NJFF på en ukorrekt måte, kan Forbundsstyret beslutte at regionlaget skal overta foreningens verdier, slik at disse kan benyttes videre for forbundets formål i området. Dette er en sikkerhetsregel for å forhindre at et mindretall personer skal kunne kuppe en forenings verdier og i verste fall tilegne seg disse verdiene selv.

## **§ 14 Oppløsning av foreningen/laget**

Dersom det foreligger et grunngitt forslag om oppløsning, skal styret behandle dette og legge det fram for årsmøtet. Endelig avgjørelse i saken krever 2/3 flertall for oppløsning i to på hverandre følgende årsmøter. Dersom det blir vedtatt å oppløse foreningen/laget, kan NJFFs Forbundsstyre vedta at midlene skal disponeres av NJFFs regionlag til fremme for forbundets formål i kommunen eller distriktet.

Dersom foreningen selv ikke er i stand til å gjennomføre årsmøte, tilligger det regionlagets styre å beslutte oppløsning.

Å løse opp en forening krever samme prosedyre som utmelding av NJFF. Også i disse situasjonene kan Forbundsstyret bestemme at foreningens verdier skal overtas av regionlaget for å benyttes til organisasjonens formål i det aktuelle området.

Erfaringer i organisasjonen viser at foreninger som ligger «døde» har problemer med å avholde årsmøter for å vedta oppløsning. Ofte møter ikke resterende medlemmer opp på slike årsmøter for å vedta nedleggelse. Derfor er det innført en regel om at regionlagets styre kan vedta oppløsing av en forening. Dette skal skje etter at det er grundig avklart at foreningen ikke lenger har livets rettl

Hvalstad, januar 2022.